Fire forskellige butikker rundt omkring i landsdelen var i nat udsat for indbrud, men udbyttet var meget sparsomt.

Dagli' Brugsen i Hvalpsund var nattens første offer for den række af butiksindbrud, der i nat ramte Nordjylland. Her brød to gerningsmænd ind ved 01.40 tiden, men det lykkedes kun tyvene at slippe af sted med nogle småting som chokolade og barbergrej. Gerningsmændene flygtede fra stedet i en Volvo Stationcar. Senere på natten gik det ud over Aldi på Gl. Skagensvej i Frederikshavn, hvor tyvene skaffede sig adgang via et vindue.  Umiddelbart var der dog ikke forsvundet noget fra butikken. Tyve minutter i tre var det Synoptik i Brønderslev, der fik uventede gæster. Et alarmfirma var dog hurtigt på pletten, og det er uvist, hvad der blev stjålet. Svanekøkkenet ligeledes i Brønderslev måtte lægge hus til nattens sidste butiksindbrud. Her blev en dør brudt op, men ligesom i Synoptik og Aldi er det stadig ukendt, hvad tyvene tog med sig.